钦定古今图书集成/理学汇编/文学典/第142卷 > 《纶音世贲录后序》前人
## 钦定古今图书集成/理学汇编/文学典/第142卷 > 《纶音世贲录后序》前人

臣家自琅琊之度江左，世世当肺腑寄，稍替于宋，而
先司谏起孤生，受思陵遇，虽用积直忤相桧，偃蹇晚
节。然犹出典方州，秩中大夫，以大耋终。有子二人，同
举进士，历监郡录。中二告身，即司谏与其次子所被
者也。自司谏五易世而为梦声沿牒理昆山学事，遂
家昆山。其后人能不废其业，然皆以隐居不仕，而至
于永乐中，稍稍有闻者，至成、弘间，而青紫相禅矣。故
事，“以考最闻，或遇庆霈。六品而下身有敕，其父母如
之；四品而下身有诰，其父母如之；二品而下身有诰，
其祖父母如之；三品而上以劳勚闻者，殁有祭，其俪
亦如之，祭有辞。”由郎署而上至公卿以使事行者，小
有敕，大有敕谕。而王氏之被赐者四十馀人，制诰之
类七十通。窃闻之明主，爱一嚬一笑，以故人得之皆
用为贵重。故其《诗》曰：“王言如丝，其出如纶。王言如纶其出如綍。”盖华衮之宠，有不能胜片言者。而臣家自
世王父，挟束书徒步公车，以有官位，其相继而被赐，
所谓四十馀人，或以其身，或以其子孙，极而至于闺
闼之内，或从夫，或从子，而皆有以动人主之视听，而
得其所谓“宠于华衮”者。呜呼！亦盛矣哉！第臣之族指
众且愚，多不能名其先德，甚或举而弁髦之。以故悉
为《录》而梓之义田之塾，以示夫为子孙者感国恩之
旁魄，则惟所以效；追《祖武》之焜燿，则惟所以绳。将以
王氏有闻于世世哉！臣不佞庶几有望焉。